Fl-20 ta' Ġunju 2016, il-Kunsill estenda sas- 27 ta' Lulju 2017 il-mandat ta' EUNAFOR MED operazzjoni Sophia, li hija l-operazzjoni navali tal-UE li tfixkel il-mudell kummerċjali tal-faċilitaturi tad-dħul klandestin ta' persuni u t-traffikanti tal-bnedmin fin-Nofsinhar tal-Mediterran Ċentrali. Huwa saħħaħ ukoll il-mandat tal-operazzjoni biż-żieda ta' żewġ kompiti ta' appoġġ: it-taħriġ tal-gwardji tal-kosta u l-flotta navali Libjani l-kontribut għall-implimentazzjoni tal-embargo tan-NU fuq l-armi fl-ibħra miftuħa 'l barra mill-kosta tal-Libja. Fil-konklużjonijiet tiegħu tat-23 ta' Mejju, il-Kunsill enfasizza l-ħtieġa li titjieb il-kapaċità ta' EUNAVFOR MED operazzjoni Sophia biex jiġi mfixkel il-mudell kummerċjali tal-faċilitaturi tad-dħul klandestin ta' persuni. Il-Kunsill għalhekk iddeċieda li jżid żewġ kompiti ta' appoġġ mal-mandat tal-operazzjoni. 1. It-taħriġ tal-gwardji tal-kosta u l-flotta navali Libjani L-awtoritajiet Libjani leġittimi talbu appoġġ għat-tisħiħ tal-kapaċitajiet u t-taħriġ tal-gwardji tal-kosta u l-flotta tagħhom. L-objettiv huwa li tittejjeb il-kapaċità tagħhom li jfixklu l-faċilitazzjoni tad-dħul klandestin ta' persuni u t-traffikar tal-bnedmin fil-Libja u li jwettqu attivitajiet ta' tiftix u salvataġġ biex jiġu salvati l-ħajjiet sabiex titjieb is-sigurtà fl-ilmijiet territorjali Libjani. 2. Il-ġlieda kontra t-traffikar illegali tal-armi Libja li tkun aktar sigura u stabbli tnaqqas it-traffikar illeċitu u b'hekk tikkontribwixxi għall-isforzi ġenerali għat-tfixkil tan-netwerks tat-traffikar tal-bnedmin u tal-faċilitazzjoni tad-dħul klandestin tagħhom. Abbażi tar-Riżoluzzjoni 2292 tal-Kunsill tas-Sigurtà tan-NU, l-operazzjoni ser tikkontribwixxi għall-kondiviżjoni tal-informazzjoni u tappoġġa l-implimentazzjoni tal-embargo tan-NU fuq l-armi fuq l-ibħra miftuħa 'l barra mill-kosta tal-Libja. Dan ser iżid l-għarfien dwar is-sitwazzjoni marittima u jillimita l-flussi ta' armi lejn Da'esh u gruppi terroristiċi oħra. EUNAVFOR MED Operazzjoni Sophia tnediet fit-22 ta' Ġunju 2015. L-operazzjoni daħlet fil-fażi attiva tagħha f'Ottubru 2015, li tippermetti l-identifikazzjoni, il-qbid u l-qerda ta' bastimenti użati jew suspettati li qed jintużaw minn faċilitaturi tad-dħul klandestin tal-migranti jew mit-traffikanti tagħhom. Minn dakinhar 'l hawn, l-operazzjoni kkontribwixxiet għall-arrest u t-trasferiment lill-awtoritajiet Taljani ta' 71 faċilitatur u traffikant suspettat u n-newtralizzazzjoni ta' 139 bastiment. Barra minn hekk, l-operazzjoni għenet biex issalva qrib 16 000 ħajja. Il-Kmandant tal-Operazzjoni huwa r-Rear Admiral Credendino, mill-Italja. Il-kwartieri ġenerali tal-operazzjoni jinsabu f'Ruma. It-tiftix ta' soluzzjonijiet għal pressjonijiet migratorji (informazzjoni ġenerali) Ara l-paġna tal-laqgħa